The Players

The Players bola bratislavská "gitarová" bigbítová skupina hrajúca prevažne inštrumentálne skladby podľa vzoru skupín ako The Shadows, The Ventures a The Spotnicks. The Players pôsobili v rokoch 1965 až 1967 a nahrali niekoľko (cca 18) skladieb v štúdiu Česko-slovenského rozhlasu a v televízii. 

Pôvodnú zostavu, ktorá vznikla po konci skupiny Kométa (1961-1964) tvorili: Jožko Barina - sólo gitara, Juraj Juriga - rytmická gitara, Juraj Korenko - basová gitara a Lubomír Dolinský - bicie.

Prechod z Kométy na Players už dnes ťažko datovať presne, ale s istotu sa dá povedať, že Players už v decembri 1965 nahrávali v rozhlase pod týmto menom. Chlapci vo veku cca 16-17 rokov už zopár rokov pravidelne hrávali, skúšali buďto na plochej streche na Hollého 13, alebo v suteréne toho domu, v podzemnom bunkri, postupne dosahovali vynikajúcej úrovne. Svojou usilovnosťou, skvelým zvukom a výrazne aj tým že skladby neobsahovali (anglické) texty sa skupine podarilo dostať do Bratislavského rozhlasu a nahrávať. Nahrávky rozhlas potom aj vysielal, napr. Fero Hora v relácii Mikrofóra a vďaka ich úspechu boli posunuté vydavatelstvu Supraphon na vydanie.  

K prvej zmene obsadenia dochádza v prvej časti roku 1966, Juriga odchádza, nahrádza ho mladý (vtedy len 15 ročný) Ľubomír Belák. Skupina pokračuje v nahrávaní a koncertovaní, v roku 1966 im vychádzajú ich jediné súdobé nahrávky, na dvoch singloch po 3 skladby, spolu 6 skladieb, Pohľad z druhej strany, Rozmýšlanie v samote, Zlodej a Posledná prekážka, Lejak, Tatranský express. Skupina vystupuje viackrát v televíznej relácii Lastovička kde na playback prezentuje svoje skladby, skupinu tak sledujú tisícky ludí. Pravidelne hráva v Kine Nivy a v Astorke, no cestujú a hrávajú po rôznych akciách. Koncom roka skupina vyhráva prehliadku gitarových skupín v Žiline, vďaka ich skvelému repertoáru a výbornému zvuku.  

Zvukárom skupiny bol Janko Selský, nadaný nadšenec pre elektroniku, vyrába im zosilovače tzv. kombá na gitary a dosahuje skvelých výsledkov. Vďaka nemu má Players, ako jediná skupina u nás, skoro anglický zvuk. V roku 1967 nahrávky vydáva aj pobočka Artie pre zahraničný trh, východné Nemecko, Bulharsko, Jugosláviu a podobne. Skupina naberá aj na medzinárodnom uznaní. Vychádza o nej dvojstranový článok v časopise Džuboks (Jugoslávia). V roku '67 je už ale bohužial jasné, že hudba vo svete sa posunula smerom preč od gitarových skupín. Players to kompenzujú aj spievaným repertoárom (napr. skladba Stratený sen), no je jasné, že zmena je na blízku.  

Definitívny koniec skupiny prichádza odchodom Beláka a Korenka, so zámerom založiť zábavovú skupinu a hraním v zahraničí, tak vzniká Lubo Belák sextet. Jožko Barina s Palkom Barnom formujú For Meditation (neskôr Meditating Four) na jeseň '68. 

Tým kapitola gitarovej muziky u nás končí, na renesanciu a vydanie ich všetkých dochovaných nahrávok na LP si skupina počká celých 50 rokov, LP sa vydáva na jeseň 2017 s 15. skladbami. To skupinu radí medzi najnahrávanejšie a najúspešnejšie skupiny u nás v tejto ére a záujem o ich materiál po viac ako 50. rokoch od jeho nahrania dokazuje kvalitu prezentovaného repertoáru, vysokú úroveň a významný prínos skupiny The Players až do dnešných dní.

 Literatúra 
 Dodo Šuhajda, Ľuboš Jurík: Slovenský bigbít, Slovart, 2008, ISBN 978-80-8085-466-9
 Tomáš Berka, Fedor Frešo: "Rocková Bratislava" 2013 ISBN 987-80-556-0892-1

 Diskografia 
 1966 1. polovica, "Pohľad z druhej strany", "Rozmýšlanie v samote", "Zlodej" SP Supraphon
 1966 2. polovica, "Tatranský Express", "Lejak", "Posledná prekážka" SP Supraphon
 1989 Beatová horúčka, sampler obsahuje skladbu "The Players"
 1998 Rockové návraty 1 (1964-1968) , sampler obsahuje skladby "(Shake) 1966" a "Rozmýšlanie v samote" alternatívnu verziu, pravdepodobne nahranú pre televíznu reláciu Lastovička cca 1966
 2008 The Players - V tieni tieňov, CD amatérky vydané (samizdat), dostupné len medzi zberateľmi a fanúšikmi, len pár desiatok kusov, okrem vyžšie zmienených obsahuje skladby: "Benjamín Arthur" a "Stratený sen"  obe veľmi pravdepodobne 1967. Obsahuje 11 skladieb. Nepredajné.
 2017 The Players - Record for you, vydané na LP, jediný a najkompetnejší album skupiny, okrem všetkých predošlých menovaných nahrávok obsahuje skladby: "Sloní tanec", "Traja mušketieri", "Nedofajčená cigareta" a "Smiech a Plač". Obsahuje 15 skladieb, všetky aktuálne dostupné.

Kategória:Slovenské hudobné skupiny
Kategória:Hudobné skupiny z 1965